Krag na Parys herstel; risiko bly hoog(Argieffoto: Mazhar Zandsalimi/Unsplash) Inwoners van Parys en Vredefort het Maandagaand weer krag gehad nadat Eskom sy herstelwerk aan die kragnetwerk afgehandel het. Die krag het omstreeks 20:30 aangegaan. Eskom waarsku dat hoewel kragtoevoer herstel is, die netwerk steeds die risiko van oorlading loop wat kan veroorsaak dat die krag weer uitskop. “Tydens die herstelwerk wat Maandag afgehandel is, is daar slegs op die herstel van die verbindings gefokus om kragtoevoer so gou as moontlik te herstel. Dit is egter net ’n tydelike oplossing. Nog ’n onderbreking sal nodig wees om transformatorbusse wat deur die oorlading beskadig is, te herstel,” sê Eskom in ’n verklaring. Volgens die kragvoorsiener sal verdere kragonderbrekings vandeesweek geskeduleer word en besonderhede daaroor sal aan die munisipaliteit gekommunikeer word. Eskom sê die munisipaliteit moet dringend ’n kragtoevoeropgradering doen as ’n langtermynoplossing tot die munisipaliteit se kragprobleem. Parys en Vredefort sit al sedert Vrydag sonder krag en water nadat die munisipaliteit se kragnetwerk oorlaai is en van Eskom se toerusting beskadig het. Die kragvoorsiener het geweier om die dorpe se krag te herstel alvorens die munisipaliteit R1 miljoen opdok. Die munisipaliteit het Maandagoggend R1,1 miljoen aan Eskom betaal, waarna herstelwerk begin het. Intussen is sommige inwoners wat van krag afhanklik is om mediese toerusting te laat werk, se lewens in gedrang gestel. Besighede was ook genoop om hul deure te sluit en daar was nie meer ’n enkele bottel water of brood op die winkelrakke beskikbaar nie.